Peter Skaarup (DF), 1998-06-03:
Dette forslag vedrører et EF-direktiv fra 1995, og jeg skal sige på vegne af Dansk Folkeparti, at det ikke var et direktiv, der kom med vores gode vilje.
Derfor er vores holdning til det her forslag også grundlæggende, at vi ikke er blandt de partier, der kan støtte det - tror jeg ikke - til slut. Det er klart, at der nu forestår et ret grundigt udvalgsarbejde, og der må vi se på, om der er mulighed for, at vi også kan tilslutte os forslaget.
Men som det ser ud nu, kan vi i hvert fald ikke tilslutte os det forslag.
Man siger et sted i forslaget, at det ikke omfatter behandlinger, der foretages fra politiets og forsvarets efterretningstjenester.
Man siger, at principperne for efterretningstjenesternes registrering vil blive behandlet i det udvalgsarbejde, som netop er blevet besluttet igangsat, og alligevel indeholder dette forslag undtagelsesregler, der gør det muligt at få fat i oplysninger om racemæssig, etnisk baggrund, politisk, religiøs eller filosofisk overbevisning og andre forhold.
Det er selvfølgelig klart, at det er et problem for retssikkerheden, hvis der findes registre, f.eks. over folks politiske overbevisning.
Det bør klart være et forhold mellem det parti og den person, det drejer sig om, og ikke nogen som helst andre.
Det er klart, at der kan være nogle enkelte situationer, hvor Forsvarets Efterretningstjeneste eller Politiets Efterretningstjeneste skal have disse oplysninger, men i og med at det reguleres i et andet lovarbejde, som er på vej, er der ingen som helst grund til at medtage det her, og derfor vil Dansk Folkeparti opfordre regeringen til at trække den del af det ud af forslaget.
Vi er også kritisk indstillet over for en bemærkning om, at det overlades til justitsministeren at fastsætte nærmere regler om sikkerhedsforanstaltningerne i forholdet til datasikkerhed.
Igen er det et problem, at man overlader mere og mere til ministeren løbende at have ansvaret for.
Folketinget har dermed ikke mulighed for fremover at kontrollere den del af det, og det finder vi ikke rimeligt i Dansk Folkeparti.
Dansk Folkeparti har i øvrigt stillet et spørgsmål til trafikministeren den 5. maj, hvor vi spørger, om der i forbindelse med en eventuel revision af lovgivningen vil være mulighed for, at andre postvirksomheder end Post Danmark kan få adgang til oplysningerne i den landsdækkende modtagerdatabase, som Post Danmark hidtil har været de eneste, der har haft adgang til at lave, og som de har etableret.
Der kunne vi godt tænke os at spørge, om det er justitsministerens opfattelse, at dette forslag giver adgang til, at andre postvirksomheder får lov til at trække på den såkaldte modtagerdatabase, der findes, og vi vil også under udvalgsarbejdet stille en række andre spørgsmål omkring disse ting, men foreløbig kunne vi godt tænke os et svar på dette her.
Jeg synes, at regeringen allerede her i dag skal give til kende, at Folketinget får tilstrækkelig tid til et så omfattende forslag, som der er tale om, der griber ind i så mange facetter af den nuværende lovgivning, og som også har med EU-lovgivning at gøre.
Med det mener jeg, at der egentlig ikke skal være nogen begrænsninger på, hvornår et sådant forslag skal vedtages.
Og det opfordrer jeg regeringen til allerede nu at tilkendegive og også at være opmærksom på de reservationer, der har været både fra De Konservative og Venstre og SF i forbindelse med forslaget og i øvrigt også i pressen fra medlemmer af Folketinget, der repræsenterer regeringspartierne.
Derfor synes jeg, at det er rimeligt, at regeringen i dag tilkendegiver, at der ikke er nogen begrænsninger på, hvornår det her forslag skal være færdigt, sådan at Folketinget har ro og mag til at kunne se ordentligt på alle de facetter, der er i det, sådan at vi sikrer, at man i hvert fald under alle omstændigheder ikke kommer til at registrere politisk overbevisning og andre ting ubegrundet.